KURZUS: Rakományrögzítés

MODUL: Szállító járművek és szállítóeszközök fajtái

1. lecke: Járművek és járműszerkezetek

| Cél: A tananyag célja, hogy a szállítójárműveket és szállítóeszközöket rakodási tulajdonságaik alapján különböző kategóriákba sorolja. A különböző felépítményű járműszerkezetek a különböző rakományok rögzítésére szolgálnak. A következő pontokban a kereskedelemben található különböző jármű és felépítmény típusokból - a teljesség igénye nélkül - sorolunk fel néhányat, melyeket kategóriákba sorolva mutatunk be.
Követelmények: Ön akkor sajátította el megfelelően a tananyagot, ha
emlékezetből képes felsorolni a tananyagban található felépítménytípusokat, képes a tanultaknak megfelelően az egyes felépítményekhez tartozó terhelhetőségi kritériumokat felidézni
Időszükséglet: A tananyag elsajátításához körülbelül 60 percre lesz szüksége.
Kulcsfogalmak
homlokfal oldalfal hátsó fal
1. Felépítmény típusok
Puttonyos járműfelépítmények (Caddy, Astra Van stb.)
Több személyautót gyártó cégnek is van áruszállításra kialakított típusa is, pl. VW Caddy vagy Opel Astra Van. Ennél a típusnál a vezetőfülke a teljesen zárt raktérhez csatlakozik, és így a kettő együtt egy egységet képez.
Puttonyos szerkezet
13. ábra
Forrás: http://commons.wikimedia.org/wiki/ File:VW_Caddy_front_20080126.jpg
Dobozos típusú felépítmények
A dobozos típusú járművek minden oldalról fix fallal rendelkeznek. A falak kerete általában acélból az oldalfalak pedig alkalmazástól függően vagy alumíniumból, tömör fából, vagy pedig műanyagból vannak. Egyes típusoknál az alumínium lemezek között különböző hőszigetelő anyagok találhatóak.
A dobozos típusú felépítmények különösen jó lehetőséget nyújtanak a több szintes rakodáshoz. Ezeknél a típusoknál jól alkalmazható a formazáró rakományrögzítés. A különböző oldalakon lévő rögzítéséi pontokhoz is lehetőség van a rakomány kirögzítésére.
Dobozos szerkezet
14. ábra
Forrás: http://www.kisteherauto.hu/Autoadatlap/Toyota-Dyna-150-dobozos-kisteherauto-126.html
Nyitott szerkezetek (ponyvás/léckeretes felépítmény)
A nyitott szerkezetű felépítmények oldalfala, illetve hátfala könnyen eltávolítható, a könnyebb rakományrögzítés szempontjából. Általában a ponyva és a ponyvaváz szerkezete adja magát az oldalfalat, amit így minimális erővel fel lehet szerelni illetve elmozdítani.
Nyitott szerkezetű jármű
15. ábra
Forrás: http://www.malcolmtaylorusedtrucks.co.uk/iveco-eurocargo-180e24-26-curtainsider.html
Oldalsó ponyvatartó vázszerkezet
Az oldalsó ponyvaszerkezetű felépítményeket lehet a leggyorsabban nyitni illetve zárni. Erre a típusra is igaz a könnyű rakodhatóság.
Oldalsó ponyvatartó szerkezet
16. ábra
Forrás: http://www.bendeponyva.hu/index.php?sid=ponyva_tarto
Rakfelület oldalfallal (billenőszerkezet nélkül)
Az alakzáró rakományrögzítés ennél a típusnál csak az oldalfal magasságáig lehetséges. Ha a rakomány magasabb az oldalfalnál, akkor felülről is rögzíteni kell.
Rakfelület oldalfallal
17. ábra
http://www.hasznaltauto.hu/kishaszonjarmu/ford/transit/ford_transit_2.2_tdci_350_l_ef_ambiente_tw_gyari_plato-5556119
A járművek felépítménye és a torlaszos rögzítésre szolgáló eszközök a járműveken
A járművek és a torlaszos rögzítésre szolgáló eszközök műszaki jellemzőit mindig együttesen kell figyelembe venni. Léteznek ezekre a témákra vonatkozó európai szabványok, de a járműveket és a torlaszos rögzítésre szolgáló eszközöket nem mindig e szabványoknak eleget téve készítik. Fontos ellenőrizni, hogy a jármű és részei teljesítik-e a vonatkozó szabványkövetelményeket. A kapcsolódó szabványoknak való megfelelést kulcsszempontként kell kezelni a jármű és a torlaszos rögzítő felszerelés kiválasztásakor. A szabványoknak való megfelelést dokumentáló bizonyítékokat (a gyártó nyilatkozata, bejelentett szervezet által kibocsátott megfelelőségi bizonyítvány stb.) a járművezetőnek mindig magánál kell tartania.
A járművezetőnek ellenőriznie kell a jármű jellemzőit a rakodás megkezdése előtt, és követni kell mind a jármű, mind a torlaszolásos rögzítő eszközök gyártóinak ajánlásait.
A járműre szerelt vég- és oldalfalak, amennyiben megfelelően készítették őket, gátolják a rakomány elmozdulását. A járműfelépítmény szerkezete olyan teherbírású legyen, hogy megfeleljen az EN12642 szabványnak vagy ezzel egyenértékű követelményeknek.
A cserefelépítményekre vonatkozó megfelelő követelmények az EN283 szabványban vannak rögzítve. A (torlaszolásos rögzítésre vonatkozó) szabványok olyan minimális követelményeket adnak meg, amelyek által a felépítmény szerkezete biztosítani tudja a kötözés által nem rögzített rakományt. Fontos ellenőrizni a jármű tulajdonságait, és azt, hogy ezek alapján a jármű felhasználható-e a rakomány elmozdulását megakadályozó elrendezés részeként. Fontos, hogy a rakomány által kifejtett összes erő minél egyenletesebben oszoljon el a torlaszoló rögzítő eszközök lehető legalacsonyabban fekvő részén. Lehetőleg kerülni kell a nagymértékű pontszerű terhelést, azaz a szerkezet viszonylag kis részére koncentrálódó erőhatásokat.
2. L és XL felépítménytípusok terhelhetősége
Fontos megemlítenünk, hogy az EN12642 szabvány azon túl, hogy rögzíti a szállításhoz elegendő minimális követelményeket, világosan különbséget tesz a szabvány (L) illetve megerősített (XL) felépítmény típus között.
Szabvány (L) és megerősített (XL) felépítmény terhelhetőségének összehasonlítása a rakomány tömegének százalékában
| Szabvány felépítmény (L) | Megerősített felépítmény (XL)
Homlokfal | 40%, de legfeljebb 5 000 daN | 50%, terhelési korlát nélkül
Oldalfalak | 30%-ig | 40%
Hátsó fal | 25%, de legfeljebb 3 100 daN | 30%, terhelési korlát nélkül
6. táblázat
Forrás: The European Standard EN 12642
Szabvány felépítmény (L)
A homlokfal (L)
A 3,5 tonnánál nagyobb össztömegű tehergépjárművek és pótkocsik homlokfalát úgy kell tervezni, hogy legalábbis eleget tegyen az EN12642 vagy valamely ezzel egyenértékű szabványnak, amennyiben felhasználják azt a rakomány biztosítására (lásd a 3-7 ábrát). Ezen tervezésre vonatkozó biztonsági követelmény értelmében a homlokfalnak ellen kell tudnia állni a rakomány maximális megengedett súlyának 40%-ával egyenértékű, de 5 000 daN-nál nem nagyobb, előre irányuló, a homlokfalon egyenletesen eloszló erőhatásnak úgy, hogy nem keletkezhet rajta jelentős mértékű maradandó deformálódás. Ha a rakományt a homlokfalnak támasztják, a szükséges kötözésmennyiség kiszámításakor figyelembe kell venni a homlokfal teherbírását.
A rakomány rögzítésének megkezdése, sőt a rakodás megkezdése előtt meg kell vizsgálni a jármű itt tárgyalt tényleges tulajdonságait, valamint az alábbiakban említendő minden további tulajdonságát is.
Az L-es homlokfal teherbírására vonatkozó követelmények
18. ábra
Forrás: Európai legjobb gyakorlatra vonatkozó iránymutatás a rakományok rögzítéséhez a közúti szállításban
A hátsófal (L)
A hátsófalat úgy kell tervezni, hogy legalábbis eleget tegyen az EN12642 vagy valamely ezzel egyenértékű szabványnak, amennyiben felhasználják azt a rakomány biztosítására. Ezen biztonsági követelmény értelmében a hátsófalnak ellen kell tudnia állni a rakomány maximális megengedett súlyának 25%-ával egyenértékű, de 3 100 daN-nál nem nagyobb, hátra irányuló, a hátsófalon egyenletesen eloszló erőhatásnak úgy, hogy nem keletkezhet rajta jelentős mértékű maradandó deformálódás. Ha a rakományt a hátsófalnak támasztják, a kötözés szükséges mennyiségének kiszámításakor figyelembe kell venni a hátsófal teherbírását.
Az L-es hátsófalak teherbírására vonatkozó követelmények
19. ábra
Forrás: Európai legjobb gyakorlatra vonatkozó iránymutatás a rakományok rögzítéséhez a közúti szállításban
Az oldalfalak (L)
Az oldalfalak a jármű kivitele szerint alapvetően háromfélék lehetnek:
merev oldalfalas ponyvás/léckeretes oldalfalas oldalponyvás
A merev szerkezetű felépítményre vonatkozóan a szabvány előírja, hogy e felépítménytípusok oldalfalainak ellen kell tudniuk állni a rakomány maximális megengedett súlyának 30%-ával egyenértékű vízszintes irányú belső erőhatásnak. Ha a rakományt az oldalfalnak támasztják, a szükséges kötözésmennyiség kiszámításakor figyelembe kell venni az oldalfal teherbírását.
A ponyvás/léckeretes vagy billenő felépítményű járművek oldalfalai bizonyos fokig használhatóak rakományrögzítésre. E felépítménytípusok oldalfalainak ellen kell tudniuk állni a rakomány maximális megengedett súlyának 30%-ával egyenértékű vízszintes irányú belső erőhatásnak, de a rakomány maximális megengedett súlyának 24%-a eshet az oldalfal merev részére, 6%-a pedig a lécezetre (EN12642 szabvány). Ha a rakományt az oldalfalnak támasztják, a szükséges kötözésmennyiség kiszámításakor figyelembe kell venni az oldalfal teherbírását.
Az L-es ponyvás/léckeretes oldalfalak teherbírására vonatkozó követelmények
20. ábra
Forrás: Európai legjobb gyakorlatra vonatkozó iránymutatás a rakományok rögzítéséhez a közúti szállításban
Az oldalponyvás felépítményű járműveken szállított árukat úgy kell rögzíteni, mintha lapos, nyitott rakfelületű járművön szállítanák őket. Ha a rakomány elrendezését vagy rögzítését nyitott járművön aggályosnak tekintenénk, akkor ugyanúgy alkalmatlannak kell tekinteni oldalponyvás felépítményű járművön is.
Az oldalponyvás felépítményű jármű ponyváit NEM SZABAD a rakomány visszatartó rendszer részének tekinteni. Hasonlóképpen, amennyiben vannak függőleges belső ponyvák is felszerelve, és nem kifejezetten specifikus terhelésre lettek tervezve, a belső ponyvákat SEM SZABAD a rakomány visszatartó rendszer részének tekinteni. A külső és a függőleges belső ponyvákat csupán olyan eszköznek szabad felfogni, amely a jármű belsejében tartja az útközben kiszabaduló kisméretű, le nem rögzített tárgyakat.
Az EN283 számú európai szabvány szerint "az oldalponyvás típusú cserefelépítmények esetében kötelező a rakományrögzítő berendezések használata".
Az oldalponyvás felépítmények oldalfalainak teherbírására vonatkozó követelmények
21. ábra
Forrás: Európai legjobb gyakorlatra vonatkozó iránymutatás a rakományok rögzítéséhez a közúti szállításban
Megerősített felépítmény (XL)
Az XL-es megerősített felépítményt az alábbi, a járművön elhelyezett adattábla jelzi:
Az XL-es járműszerkezet adattáblája
22. ábra
Forrás: The European Standard EN 12642
A homlokfal (XL)
A 3,5 tonnánál nagyobb össztömegű tehergépjárművek és pótkocsik homlokfalát úgy kell tervezni, hogy eleget tegyen az EN12642 vagy valamely ezzel egyenértékű szabványnak, amennyiben felhasználják azt a rakomány biztosítására (lásd 3-9 ábrát). Ezen tervezésre vonatkozó biztonsági követelmény értelmében a homlokfalnak ellen kell tudnia állni a rakomány maximális megengedett súlyának 50%-ával egyenértékű, előre irányuló, a homlokfalon egyenletesen eloszló erőhatásnak úgy, hogy nem keletkezhet rajta jelentős mértékű maradandó deformálódás. Ha a rakományt a homlokfalnak támasztják, a szükséges kötözésmennyiség kiszámításakor figyelembe kell venni a homlokfal teherbírását.
A rakomány rögzítésének megkezdése, sőt a rakodás megkezdése előtt meg kell vizsgálni a jármű itt tárgyalt tényleges tulajdonságait, valamint az alábbiakban említendő minden további tulajdonságát is.
Az XL-es homlokfal teherbírására vonatkozó követelmények
23. ábra
Forrás: Európai legjobb gyakorlatra vonatkozó iránymutatás a rakományok rögzítéséhez a közúti szállításban - alapján saját szerkesztés
A hátsófal (XL)
A hátsófalat úgy kell tervezni, hogy legalábbis eleget tegyen az EN12642 vagy valamely ezzel egyenértékű szabványnak, amennyiben felhasználják azt a rakomány biztosítására. Ezen biztonsági követelmény értelmében a hátsófalnak ellen kell tudnia állni a rakomány maximális megengedett súlyának 30%-ával egyenértékű, hátra irányuló, a hátsófalon egyenletesen eloszló erőhatásnak úgy, hogy nem keletkezhet rajta jelentős mértékű maradandó deformálódás. Ha a rakományt a hátsófalnak támasztják, a kötözés szükséges mennyiségének kiszámításakor figyelembe kell venni a hátsófal teherbírását.
Az XL-es hátsófal teherbírására vonatkozó követelmények
24. ábra
Forrás: Európai legjobb gyakorlatra vonatkozó iránymutatás a rakományok rögzítéséhez a közúti szállításban - alapján saját szerkesztés
Az oldalfalak (XL)
Az XL típusú felépítmények oldalfalait úgy kell tervezni, hogy eleget tegyenek az EN12642 szabványnak. Ezen biztonsági követelmény értelmében az oldalfalaknak ellen kell tudniuk állni a rakomány maximális megengedett súlyának 40%-ával egyenértékű egyenletesen eloszló erőhatásnak úgy, hogy nem keletkezhet rajtuk jelentős mértékű maradandó deformálódás. Ha a rakományt az oldalfalnak támasztják, a szükséges kötözésmennyiség kiszámításakor figyelembe kell venni az oldalfal teherbírását.
Az XL-es oldalfalak teherbírására vonatkozó követelmények
25. ábra
Forrás: Európai legjobb gyakorlatra vonatkozó iránymutatás a rakományok rögzítéséhez a közúti szállításban - alapján saját szerkesztés

| Önellenőrző kérdések
1. A szabvány felépítményű (L) tehergépjárművek homlokfala
| maximálisan a rakomány súlyával megegyező erővel terhelhető.
| 5000 daN erőnél többel nem terhelhető.
| maximálisan a rakomány súlyának 30%-ával terhelhető
| maximálisan a rakomány súlyának 30%-ával, de legfeljebb 5000 daN erővel
2. A megerősített felépítményű (XL) tehergépjárművek oldalfala
| maximálisan a gépjármű teherbírásának 50%-ával megegyező súlyerővel terhelhető.
| maximálisan 5000 daN erővel terhelhető.
| maximálisan a gépjármű teherbírásának 50%-ával megegyező súlyerővel, de legfeljebb 5000 daN erővel terhelhető.
| maximálisan a rakomány súlyának 30%-ával, de legfeljebb 5000 daN erővel
3. Válassza ki a helyes megoldás(oka)t!
| Az XL típusú megerősített felépítmény homlokfala a teherbírás 20%-ával magasabb értékkel terhelhető, mint az L típusú felépítmény homlokfala
| Az XL típusú felépítmény minden oldalfala jobban terhelhető, mint az L típusú felépítmény azonos oldalfala
| Az XL típusú megerősített felépítmény oldalfala a teherbírás 10%-ával magasabb értékkel terhelhető, mint az L típusú felépítmény oldalfala
| Az XL és L típusú felépítmény hátsó fala a teherbírással arányosan azonos mértékben terhelhető